31994D0338
L 151/36
JURNALUL OFÍCIAL AL UNIUNII EUROPENE
DECIZIA COMISIEI
din 25 mai 1994
de stabilire a normelor de aplicare a Directivei 90/425/CEE a Consiliului privind prelevarea de probe în vederea efectuării de controale veterinare la locul de destinație
(94/338/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile cu unele animale vii și produse, în vederea realizării pieței interne (1), astfel cum a fost modificată ultima dată prin Directiva 92/118/CEE (2), în special articolul 5 alineatul (3),
întrucât autoritatea competentă a statului membru poate, în locurile de destinație a animalelor și a produselor, să verifice, cu ajutorul controalelor veterinare nediscriminatorii prin sondaj, dacă s-au respectat cerințele articolului 3 din Directiva 90/425/CEE; întrucât, în același timp, poate să preleveze probe în conformitate cu articolul 5 alineatul (1) litera (a);
întrucât, pentru a se garanta efectuarea eficientă a controalelor la destinație și pentru a se preveni orice dificultate ulterioară în schimburile intracomunitare, în același timp protejându-se interesele părților implicate, trebuie să se adopte anumite norme privind prelevarea de probe;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
Atunci când, pentru animalele care fac obiectul schimburilor intracomunitare, autoritatea competentă de la locul de destinație prelevează probe, trebuie să respecte normele prevăzute la articolele 2 și 3.
Articolul 2
(1) În cazul controalelor veterinare nediscriminatorii luate prin sondaj probele sunt prelevate în cel mai scurt timp posibil și, în orice caz, nu mai târziu de două zile lucrătoare de la data sosirii animalelor la destinația specificată în certificatul sau documentul prevăzut la articolul 3 alineatul (1) litera (d) din Directiva 90/425/CEE.
(2) Limita de timp de două zile lucrătoare nu se aplică controalelor efectuate de autoritățile competente, pe baza informațiilor care conduc la prezumția că există o infracțiune.
(3) Fără a se aduce atingere alineatului (1), în cazul în care destinatarul este un intermediar care reexpediază animalele, în conformitate cu articolul 5 alineatul (1) litera (b) punctul (iii) din Directiva 90/425/CEE, se prevede o perioadă suplimentară de două zile lucrătoare de la sosirea animalelor la destinația națională finală în statul membru.
Articolul 3
(1) Probele se prelevează în duplicat sau în cantitate suficientă pentru a aloca cel puțin două părți alicote pentru testare.
(2) Prima probă sau parte alicotă se testează întru-un laborator aprobat de autoritatea competentă pentru boala respectivă.
(3) Cea de-a doua probă sau alicotă sau, după caz, alicotele sunt clar identificate și depozitate corespunzător pentru o perioadă de cel puțin o lună, sub controlul autorității competente.
Articolul 4
Prezenta decizie se adresează statelor membre.
Adoptată la Bruxelles, 25 mai 1994.